21.

Se introduc următoarele puncte 78a și 78b: „78a. În cazul în care statul este un acționar existent, și anume avea statutul de acționar înainte de injecția de capital propriu în contextul COVID-19, și: (a) statul injectează capital propriu nou în aceleași condiții ca și investitorii privați și proporțional cu participația sa existentă (sau mai puțin); și (b) participarea privată este semnificativă (în principiu, cel puțin 30 % din noul capital propriu injectat); și (c) injecția de capital propriu nou efectuată de stat constituie ajutor de stat din cauza circumstanțelor speciale în care este efectuată, de exemplu, din cauza unei alte măsuri în beneficiul întreprinderii, nu este necesar să se impună condiții specifice în ceea ce privește încetarea participării statului și se aplică următoarele: (i) punctele 61 și 62 nu se aplică unei astfel de măsuri de injecție de capital propriu în contextul COVID-19; (ii) prin derogare de la punctele 74, 75 și 78, interdicția privind achizițiile și plafonul privind remunerarea membrilor conducerii sunt limitate la trei ani; (iii) prin derogare de la punctul 77, interdicția privind plata de dividende se elimină pentru deținătorii de acțiuni noi. În cazul acțiunilor existente, interdicția privind plata de dividende se elimină dacă participația deținătorilor respectivelor acțiuni existente luată împreună este diluată la mai puțin de 10 % din întreprindere. Dacă participația deținătorilor acțiunilor existente luată împreună nu se diluează la mai puțin de 10 % din întreprindere, interdicția privind plata de dividende se aplică în cazul acționarilor existenți timp de trei ani. În orice caz, remunerația datorată pentru instrumentele de capital hibride și instrumentele de tip creanță subordonată emise în contextul COVID-19 deținute de stat se plătește înainte ca dividendele să fie plătite acționarilor într-un anumit an; (iv) cerințele prevăzute în secțiunea 3.11.7 nu se aplică, cu excepția obligațiilor de raportare prevăzute la punctul 83, care se aplică timp de trei ani; și (v) toate celelalte condiții prevăzute în secțiunea 3.11 se aplică mutatis mutandis.” „78b. Dacă statul injectează capital propriu într-o întreprindere la care nu este acționar existent (și anume, nu avea statutul de acționar înainte de măsura de injecție de capital propriu în contextul COVID-19) și: (a) injectează noi capitaluri proprii în aceleași condiții ca și investitorii privați; și (b) participarea privată este semnificativă (în principiu, cel puțin 30 % din noul capital propriu injectat); și (c) în cazul în care injecția de capital propriu efectuată de stat constituie ajutor de stat din cauza circumstanțelor speciale în care este efectuată, de exemplu, din cauza unei alte măsuri în beneficiul întreprinderii, se aplică următoarele: (i) prin derogare de la punctul 77, interdicția privind plata de dividende se elimină pentru toți deținătorii de acțiuni noi. În cazul acțiunilor existente, interdicția privind plata de dividende se elimină dacă participația deținătorilor respectivelor acțiuni existente luată împreună este diluată la mai puțin de 10 % din întreprindere. În orice caz, remunerația datorată pentru instrumentele de capital hibride și instrumentele de tip creanță subordonată emise în contextul COVID-19 deținute de stat se plătește înainte ca dividendele să fie plătite acționarilor într-un anumit an; și (ii) toate celelalte condiții prevăzute în secțiunea 3.11 se aplică mutatis mutandis.”